REPERTOAR 2023/2024

***Kuhamo novo sezono!***

**Z optimizmom v novo sezono 2023/2024**

Slovensko narodno gledališče Maribor je kulturna institucija z več kot stoletno tradicijo, ki ni le močno zaznamovala podobe mesta, ampak tudi širšo regijo, ter s kontinuirano produkcijo svojega programa pomembno vpliva na razvoj umetnosti in kulture na Slovenskem. Naše gledališče je prostor, ki resnično pripada nam vsem in v katerem se srečujejo različne generacije občinstev in sobivajo različni pogledi, strpnost, solidarnost, kultura dialoga ter najrazličnejše poetike in estetike s področja glasbe, plesa in dramske umetnosti. Izredno ponosen sem, da nam je z umetniškimi direktorji Drame, Opere in Baleta uspelo pripraviti program, ki je aktualen, provokativen, zanimiv, estetsko dovršen, kritičen in obenem občutljiv ter razumevajoč do številnih družbenih problematik.

Program Drame, Opere in Baleta ter koncerti simfoničnega orkestra za vsakogar ponujajo nekaj edinstvenega, kar me navdaja s prepričanjem in z optimizmom, da bosta marsikatera obiskovalka in obiskovalec bogatejša za novo spoznanje in umetniško doživetje. Še posebej prisrčno pa vas vabim, da (p)ostanete naša abonentka ali abonent, s čimer ne boste zgolj podprli vrhunskih uprizoritev SNG Maribor, ampak boste deležni številnih ugodnosti, ki so prav gotovo tudi nekakšno priznanje za vso vašo dosedanjo zvestobo in nadaljnjo podporo. Vabim vas torej, da se nam tudi v novi gledališki sezoni 2023/2024 pridružite pri odkrivanju novih odrskih uspešnic, ki vas bodo prav gotovo navdušile z raznolikostjo kalejdoskopskih podob in žlahtnostjo umetniških okusov!

 Danilo Rošker

direktor SNG Maribor

**DRAMA**

**Hiša živih zgodb**

Program 101. sezone mariborske Drame se v idejnih in konceptualnih vizijah izrisuje nekje v bližnji prihodnosti. Sedem izbranih dramskih predlog za sezono 2023/2024 pa ne predstavlja sidrišč, ampak zgolj točke na zemljevidu nove sezone, ki puščajo odprte možnosti umetniških stranpoti v neznane in neraziskane svetove. Nesmiselno se mi zdi, da bi gledališče komentiralo vsakodnevno realnosti, saj živimo v svetu, zasičenem z informacijami, serviranimi od najrazličnejših medijev, ki vsak dan vstopajo v naše domove. Gledališče ne prihaja k nam domov, pač pa stoji z odprtimi vrati za tiste, ki ga v življenju sprejmejo kot sopotnika, ali kot je rekel velikan sodobnega gledališča Peter Brook, »bi večina ljudi lahko živela povsem zadovoljno brez vsake umetnosti,« toda kot nadaljuje, je »edinstvena funkcija gledališča v tem, da nudi nekaj, česar na cesti, doma, v gostilni, pri prijateljih ali na psihiatrovi zofi ne morejo najti; in tudi ne v kinu ali v cerkvi. /…/ Gledališče se mora namreč zmeraj uveljavljati v sedanjosti, zato je lahko bolj resnično kot normalen tok zavesti. Zato je lahko tudi tako vznemirljivo.«

Naloga gledališča je, da na sodoben način pripoveduje in prikazuje zgodbe, saj umetnik s svojo transcendentalnostjo deluje na isti ravni zavesti kot tvorci mitov, zato vam v Drami SNG Maribor ponujamo izbor vrhunskih zgodb, ki so (ali še bodo) postale del (sodobne) klasike.

Na repertoarju se bodo zvrstile slikovite zgodbe, ki se nekje med življenjem in fikcijo dotikajo ljubezni, pripadnosti, zaslepljenosti, razočaranj, ljubosumij in prevar v medsebojnih odnosih, božjega oziroma genialnega v človeku, zajemajo s pestre palete najrazličnejših čustvenih stanj, porojenih v ekstremnih situacijah in specifičnih atmosferah med zasebnim in javnim, vojno in mirom, svobodo in podrejenostjo.

Prisrčno vabljeni na sedem dramskih premier nove sezone in številne dramske uspešnice iz preteklih sezon.

Aleksandar Popovski

umetniški direktor Drame SNG Maribor

PREMIERE V SEZONI 2023/2024

**Ivan Viripajev**

**PIJANI**

Režiser Attila Vidnyánszky ml.

Premiera 22. septembra 2023 v Dvorani Frana Žižka

S filozofsko črno komedijo *Pijani* ruskega dramskega velemojstra Viripajeva v eni noči pogledamo globoko v duše in kozarce štirinajstih oseb, se nasmejimo peripetijam naključnih, prijateljskih in zakonskih srečanj, a kaj kmalu opazimo, da je to pravzaprav novodobna prilika o izgubljenih sinovih evrokracije, o njihovem iskanju samih sebe, ljubezni in življenjskega smisla. Polni žepi sovpadajo s tesnobno praznino notranjih svetov, prazni kozarci pa razvezujejo jezike in se nevarno približujejo resnici.

***»In vino veritas.«***

*Pijani* v režiji perspektivnega mladega madžarskega režiserja in igralca Attile Vidnyánszkyja ml.

Velika mednarodna koprodukcija v okviru evropskega projekta STAGES

**Miranda Rose Hall**

**MONOLOG ZA ŽIVEČE V ČASU IZUMRTJA**

Režiser Tin Grabnar

Premiera 17. novembra 2023 na Malem odru

Živimo na robu ekološke katastrofe zaradi našega brezbrižnega onesnaževanja, a v vsakdanjem življenju ostajamo ravnodušni. Tenkočutna monodrama, zasnovana kot ogljično nevtralna in samozadostna uprizoritev, s preizprašujočim pogledom govori o tem, kaj naša dejanja pomenijo za bližnjo prihodnostjo. Veliki mednarodni projekt nas sooči s trpko resničnostjo vremenskih sprememb in človeštvo umesti v celostno sliko počasi propadajočega znanega sveta, hkrati pa predstavi ekološke možnosti bivanja.

***»Epitaf.«***

*Monolog za živeče v času izumrtja* v interpretaciji drznega mladega režiserja Tina Grabnarja.

Milan Ramšak Marković

**PROMETEJ**

Režiser Sebastijan Horvat

Premiera 24. novembra 2023 v Dvorani Frana Žižka

V eksistencialnih ali čustvenih stiskah smo se ljudje od pamtiveka obračali k vidcem oziroma k tistim, ki so obdarjeni z (u)vidom in bi nas z njim lahko (od)rešili. Prometej, Titan, ki je z Olimpa ukradel ogenj in ga dal ljudem, je vedel tisto, kar Zevsu, najvišjemu med bogovi, ni bilo dano videti in vedeti: kdo ga bo vrgel s prestola. Kaj vidi Vid – petintridesetletni kradljivec, ki pribeži v Maribor – česar drugi ne vidijo? In kaj s to danostjo ali prekletstvom počne?

»Mise en abyme.«

*Prometej* v odrski freski minucioznega mojstra režije Sebastijana Horvata.

Uprizoritev za mladino

Koprodukcija Drame SNG Maribor s SNG Nova Gorica in s Cankarjevim domom Ljubljana

**Goran Vojnović**

**POD SVOBODNIM SONCEM**

po romanu Frana Saleškega Finžgarja

Režiser Aleksandar Popovski

Premiera 30. novembra 2023 v SNG Nova Gorica

Premiera v Mariboru 19. januarja 2024 v Dvorani Frana Žižka

V spopadu velikega, čarobnega, osvajalskega in okrutnega Bizanca na eni strani ter malih, bojevitih, svobode željnih barbarov na drugi nastane osupljiv izmišljeni svet, v katerem se odvija miselna igra prepoznavanja demonov lastnega časa. Od Finžgarjeve romaneskne epopeje, vpisane v kolektivno memorijo Slovencev, preko Vojnović-Stepančičeve stripovske adaptacije do monumentalne koprodukcijske uprizoritve.

***»Tableau vivant.«***

*Pod svobodnim soncem* pod režijsko taktirko evropsko priznanega gledališkega maga Aleksandra Popovskega.

**J. B. P. Molière**

**TARTUFFE**

Režiser Diego de Brea

Premiera 1. marca 2024 v Dvorani Frana Žižka

Pravijo, da je smeh pol zdravja, a tudi, da je v vsaki šali pol resnice. Molière, eden največjih mojstrov klasične komedije, pa je vedel, da gledalca najbolj nasmejijo in vznemirijo nasprotja med tem, kar nekdo kaže, in tem, kar skriva. Torej razlike med »spoliranim« videzom in umazano resnico. Molière zna brez dlake na jeziku razkriti večno delujoče mehanizme med naivno orgonsko zaslepljenostjo in spletkarsko tartuffovsko pokvarjenostjo.

***»Telle qu'elle est.«***

*Tartuffe* v sugestivnem zamahu mojstra likovnega, dramaturškega in režijskega izraza Diega de Bree.

**Ingmar Bergman**

**PRIZORI IZ ZAKONSKEGA ŽIVLJENJA**

Režiserka Mira Stadler

Premiera 19. aprila 2024 na Malem odru

V drami *Prizori iz zakonskega življenja* je Bergmanu uspelo preprosto, spretno in prepričljivo prikazati zakonsko zvezo med Marjano in Johnom, ki se prevesi v ločitev. Boj med spoloma je postavil pod povečevalno steklo; opazoval je, kako se približujeta in oddaljujeta, kako se v desetih letih spreminjajo njuni pogledi, čustveni odzivi in kako preigravata najrazličnejša emocionalna stanja od ljubezni, vznemirljive privlačnosti, jeze, ljubosumja, hladne egoistične brezvestnosti do razočaranj in brutalne iskrenosti.

***»Horror vacui.«***

*Prizori iz zakonskega življenja* v postavitvi subtilne mlade koroškoslovenske režiserke Mire Stadler.

**Peter Shaffer**

**AMADEUS**

Režiser Aleksandar Popovski

Premiera 25. aprila 2024 v Dvorani Frana Žižka

Glasba kot življenje, ritem kot način dihanja, ljubosumje kot smrtni strup. V Shafferjevi drami nekdanji dvorni skladatelj Antonio Salieri pred smrtjo dela obračun z življenjem, Bogom in vprašanjem, zakaj je ničvrednemu norčavo vulgarnemu hedonistu podaril genialnost, njemu, ki je za glasbo žrtvoval vse, pa je namenil zgolj to, da je prepoznal kolegov nenadkriljivi dar, ki ga sam ni imel. Salierijev »rekviem za sanje« ali spopad z glasbenim čudežem, imenovanim W. A. Mozart.

***»Ad astra.«***

Glasbena psevdobiografska drama *Amadeus* v veličastni odrski postavitvi umetniškega direktorja mariborske Drame Aleksandra Popovskega.

**PONOVITVE IZ PREJŠNJIH SEZON**

* Slavko Grum **DOGODEK V MESTU GOGI**, režija Luka Marcen, premiera 21. aprila 2023 v Dvorani Frana Žižka
* Paula Vogel **KAKO SEM SE NAUČILA VOZITI**, režija Nejc Gazvoda, premiera 17. marca 2023 na Malem odru
* Friedrich Dürrenmatt **FRANK V.**, režija Miloš Lolić, premiera 17. februarja 2023 v Dvorani Frana Žižka
* Simona Hamer **SAMO NE SE USTAVIT!**, režija Primož Ekart, premiera 18. novembra 2022 v Dvorani Frana Žižka
* Eugene Gladstone O’Neill **ELEKTRI PRISTOJI ČRNINA**, režija Maša Pelko, premiera 23. septembra 2022 v Dvorani Frana Žižka
* Nataša Matjašec Rošker, Petja Labović **NE TI MENI ALICE (ONCE AGAIN)**, premiera 6. maja 2022 na Malem odru
* Christopher Durang **VANJA, SONJA, MAŠA IN ŠPIK**, režija Dino Mustafić, premiera 10. marca 2022 v Stari dvorani
* Tatjana Doma in Luka Marcen po motivih besedil Georgea Orwella **FARMA ORWELL**, režija Luka Marcen, premiera 12. marca 2022 na Malem odru
* Mike Bartlett **SNEŽINKA**, režija Jure Novak, premiera 14. decembra 2021 na Malem odru
* Drago Jančar, Janez Pipan **TO NOČ SEM JO VIDEL**, režija Janez Pipan, premiera 24. septembra 2021 v Stari dvorani
* Nina Kuclar Stiković **SKUPAJ SAMI ALI JUTRI JE V SANJAH IZGLEDAL DRUGAČE**, režija Nejc Gazvoda, premiera 6. marca 2020 v Stari dvorani
* William Shakespeare **ROMEO IN JULIJA**, režija Aleksandar Popovski, premiera 22. januarja 2020 v Stari dvorani
* Valentina Turcu, Fran Milčinski Ježek **NANINE PESMI**, režija Valentina Turcu, premiera 25. decembra 2020 v Veliki dvorani
* Ivor Martinić, Navida Fadaee Nazer, Mojca Marič **PROSLAVA**, režija Jan Krmelj, premiera 30. septembra 2020 na Malem odru
* Tamara Damjanović po motivih filma **POPOLNI TUJCI**, režija Tamara Damjanović, premiera 9. februarja 2019 v Stari dvorani
* Po romanu Colma Tóibína *Marijin testament* **IMMACULATA**, režija Livija Pandur, premiera 23. septembra 2016 v Stari dvorani
* Erik Gedeon **VEČNO MLADI**, režija Sandy Lopičić, premiera 13. novembra 2015 v Stari dvorani

**PONOVITVE OTROŠKIH IN MLADINSKIH PREDSTAV**

* Maja Borin **RDEČA KAPUCA**, režija Saša Broz, premiera 9. septembra 2022 v Stari dvorani
* Josip Jurčič, Maja Borin **SOSEDOV SIN**, režija Mateja Kokol. premiera 2. julija 2021 na Komornem odru
* Janja Vidmar, Maja Borin **ELVIS ŠKORC, GENIALNI ŠTOR**, režija Mateja Kokol, premiera 16. januarja 2020 na Malem odru
* Andrej Predin **MICA PRI BABICI**, režija Miha Golob, premiera 9. novembra 2019 na Komornem odru
* Mark Haddon, Simon Stephens **SKRIVNOSTNI PRIMER ALI KDO JE UMORIL PSA**, režija Mateja Kokol, premiera 6. oktobra 2018 na Malem odru
* Ida Mlakar, Maja Borin **KAKO STA BIBI IN GUSTI SIPALA SREČO**, režija Miha Golob, premiera 12. novembra 2016 na Komornem odru
* Ira Ratej **GLEDALIŠČE OD Ž DO A**, režija Ivana Djilas, premiera 26. septembra 2015 na Malem odru
* Tone Pavček **JURI MURI V AFRIKI**, režija Branka Nikl Klampfer, premiera 3. novembra 2011 na Komornem odru

**OPERA**

**V znamenju Puccinijevega leta in odkrivanja novih prezrtih ter preslišanih zgodb**

V jesenski del operne sezone, ki je pred nami, vstopamo z uprizoritvijo treh premier – Mozartove velike opere *Čarobna piščal*, operete *Planinska roža* Radovana Gobca in fantazijske interaktivne opere *Knjiga o džungli*, ki sta jo ustvarila italijanski skladatelj Giovanni Sollima ter libretist in režiser Pier Francesco Maestrini, ki že vrsto let uspešno sodeluje z mariborsko Opero. Prav s temi tremi mojstrovinami klasičnega in sodobnejšega odra želimo narediti odločnejši korak tudi v smeri približevanja čudovite operne umetnost mladim in najmlajšim generacijam.

Operni svet bo v prihodnjem letu 2024 zaznamovala stoletnica smrti Giacoma Puccinija, enega največjih duhov italijanske poznoromantične in veristične opere, zato se želimo legendarnemu skladatelju tudi pri nas pokloniti z njegovima dvema operama – z *Lastovko* (*La rondine*) in s *Tosco*. Če je *Lastovka* Puccinijev edinstven poskus v lahkotnejšem žanru, ki še do danes po krivici ostaja v senci drugih kultnih mojstrovin, pa *Tosca* s svojo dramatično ljubezensko zgodbo iz časa Napoleonovih vojn in ikonično glasbeno podobo ne potrebuje posebne predstavitve.

V prihodnji sezoni ne bomo pozabili niti na koncerte in druge glasbene dogodke, ki jih tudi tokrat namenjamo predstavitvi slovenskih in tujih mladih glasbenih talentov, za katere smo prepričani, da bodo poleg glasbenih sladokuscev navdušili tudi nadobudno mlado občinstvo. Ob štirih koncertih Simfoničnega cikla se bodo tako zvrstili tudi tradicionalni glasbeni dogodki, kot so Operna noč, Božični koncert opernega zbora, Božično-novoletni koncert simfoničnega orkestra z opernimi solisti ter cikel komorne glasbe Carpe artem v produkciji Društva za komorno glasbo Amadeus. Kot posebno novost prihodnje sezone izpostavljamo kar dve družinski koncertni matineji, ki sta namenjeni vsem družinam in najmlajšim poslušalkam in poslušalcem, ki šele spoznavajo čare in bogato tradicijo glasbene umetnosti.

Prisrčno vabljeni v našo družbo v novi sezoni!

Simon Krečič

umetniški direktor Opere SNG Maribor

PREMIERE V SEZONI 2023/2024

**Wolfgang Amadeus Mozart**

**ČAROBNA PIŠČAL (DIE ZAUBERFLÖTE)**

Dirigent Ivo Hentschel

Režiser Krešimir Dolenčić

Premiera 29. septembra 2023, Dvorana Ondine Otta Klasinc

Svetovno znana in še nadvse priljubljena Mozartova opera *Čarobna piščal* današnjemu občinstvu ponuja več kot le pravljice, občudovanja vredno lahkotnost visokih koloratur in dunajsko razsvetljensko komedijo. Režiser Krešimir Dolenčić je s soustvarjalci uprizoritve tesno za petami globin tega ugankarskega dela, ki se prepleta med klenim meščanskim gledališčem, idejo nove ureditve sveta in igro filozofskih misterijev, ne da bi zanemaril tudi humorni aspekt te kultne stvaritve. Temačno gospostvo Kraljice noči kontrastira s Sarastrovim duhovniškim templjem, iz katerega izide nova generacija znanilcev napredka – Tamina in Pamine.

**Giovanni Sollima, Pier Francesco Maestrini**

**KNJIGA O DŽUNGLI**

Dirigent Simon Dvoršak

Režiser Pier Francesco Maestrini

Premiera 25. oktobra 2023, Dvorana Ondine Otta Klasinc

Priljubljena fantazijska zgodba, ki sta jo po motivih Kiplingove istomenske knjižne mojstrovine ustvarila skladatelj Giovanni Sollima in libretist Pier Francesco Maestrini, nas bo s privlačnimi odrskimi podobami ter z novim slovenskim pevskim prevodom popeljala na vznemirljivo pustolovščino dečka in njegovih živalskih prijateljev. Ker ga je še kot dojenčka posvojil trop volkov, se zlobni tiger Šir Kan nikakor ne more sprijazniti s človeškim prišlekom. Da bi ušel njegovim maščevalnim krempljem, mora Mowgli zapustiti svoj dom, na nepozabni dogodivščini pa ga spremljata zvesta prijatelja, panter Bagira ter zmeraj dobrodušni medved Balu. Bo Mowgli lahko zapustil džunglo, svoje prijatelje, da bi našel svoje mesto med ljudmi?

**Radovan Gobec**

**PLANINSKA ROŽA**

Dirigent Simon Robinson

Režiser Matjaž Latin

Premiera 2. decembra 2023, Dvorana Ondine Otta Klasinc

Slovenski skladatelj Radovan Gobec je za številna svoja glasbena dela kar sam ustvaril besedilo, kar velja tudi za opereto *Planinska roža*, ki ima v njegovem opusu poseben status, saj jo je leta 1937 ustvaril kot »poročno darilo« svoji bodoči ženi Sonji Elschbacher. Prizorom iz idiličnega življenja sredi neokrnjene narave Srečnega vrha, kjer »kraljuje« nekoč slavna pevka in igralka Katja Silvana, je sopostavljeno urbano okolje, iz katerega prihajajo štirje gledališčniki. Omenjena druščina štirih, ki išče navdih za novo gledališko predstavo, kot nalašč sreča brhko »Katrco«, ki dodobra prežene monotonijo iz njihovih življenj, obenem pa poskrbi – kot se za dobro slovensko romanco spodobi –, da se med njo in igralcem Miranom Svetlinom splete pravcata ljubezenska zgodba.

**Giacomo Puccini**

**LASTOVKA (LA RONDINE)**

Dirigent Simon Krečič

Premiera 23. februarja 2024, Dvorana Ondine Otta Klasinc

Nenavadne okoliščine, ki so spremljale nastanek tega še danes redko izvajanega Puccinijevega dela, ki si ga je vodstvo nekdanjega Carltheatra zamislilo kot nekakšen hibrid med opereto in opero *Kavalir z rožo* Richarda Straussa, so naposled obrodile sadove v podobi opere *Lastovka* s kar tremi dejanji. Kljub pristnim puccinijevskim harmonijam in kompleksni ljubezenski zgodbi med kurtizano Magdo in mladeničem Ruggerom pa njuna romanca močno spominja na tisto iz Verdijeve *Traviate*, zato pričakujete bleščeč odrski sijaj, strasti in fantazije mladostnih ljubezenskih sanj.

**Giacomo Puccini**

**TOSCA**

Dirigent Gianluca Martinenghi

Režiser Pier Francesco Maestrini

Premiera 17. maja 2024, Dvorana Ondine Otta Klasinc

V panteonu Puccinijevih opernih mojstrovin je *Tosca* gotovo ena izmed najbolj »smrtonosnih« oper, ki se za ceno realističnih in nemalokrat tudi krutih odrskih prizorov močno nagiba k trilerju, v katerem niti junak niti zlobnež ne preživita do konca. Toda Puccini je po motivih Sardoujeve dramske zgodbe, ki je v osnovi fiktivna, a zato nič manj relevantna v smislu upovedovanja resnice o »ljudeh in rečeh«, na novo zgradil svojo glasbeno poetiko in predvsem utrdil svojo umetniško pozicijo do sveta. Prav ta svet, razpet med romantičnimi ljubezenskimi ideali, samoodpovedjo, junaštvom ter manipulacijami, zavistjo in skorumpirano politiko, bo na velikem odru mariborske Opere zaživel v vizualno dovršeni režiji Piera Francesca Maestrinija.

**PONOVITVE IZ PREJŠNJIH SEZON**

* Slavko Avsenik ml., Nejc Gazvoda **TESLA**, režija Aleksandar Popovski, premiera 11. novembra 2022, Dvorana Ondine Otta Klasinc
* Amilcare Ponchielli **LA GIOCONDA**, režija Filippo Tonon, premiera 30. septembra 2022, Dvorana Ondine Otta Klasinc
* Giuseppe Verdi: **LA TRAVIATA**, režija: Hugo de Ana, premiera 28. novembra 2008, Velika dvorana
* Giacomo Puccini **MADAMA BUTTERFLY**, režija Pier Francesco Maestrini, premiera 4. junija 2021, Velika dvorana
* Giacomo Puccini **MANON LESCAUT**, režija Pier Francesco Maestrini, premiera 12. maja 2023, Dvorana Ondine Otta Klasinc

**SIMFONIČNI CIKEL**

**1. KONCERT**

**14. september 2023, Dvorana Ondine Otta Klasinc**

Simfonični orkester SNG Maribor

Dirigent Simon Krečič

Solista Nejc Kamplet, Adam Kamplet, klavirja

V koprodukciji s Festivalom Maribor

Georges Bizet: *Arležanka*, suita št. 2

Francis Poulenc: *Koncert za dva klavirja in orkester v d-molu*, FP 61

Lucijan Marija Škerjanc: *Gazele*

**2. KONCERT**

**18. januar 2024, Dvorana Ondine Otta Klasinc**

Simfonični orkester SNG Maribor

Dirigent Ivan Hut

Solistka Ursula Aščić, harfa

Žiga Stanič: *Izlet v živalski vrt*

Gisle Kverndokk: *Koncert za harfo in orkester*

Franz Schubert: *Simfonija št. 4 v c-molu*, D. 417, »Tragična«

**3. KONCERT**

**14. marec 2024, Dvorana Ondine Otta Klasinc**

Simfonični orkester SNG Maribor

Dirigent Dayner Tafur-Díaz

Solistka Urška Rošer, trobenta

Alojz Ajdič: *Koncert za trobento in orkester*

Hugo Alfvén: *Švedska rapsodija št. 1, »Kresno bdenje« (»Midsommarvaka«)*

Manuel de Falla: *Trikrajnik (El sombrero de tres picos)*, suiti za orkester št. 1 in 2

**4. KONCERT**

**25. april 2024, Dvorana Ondine Otta Klasinc**

Simfonični orkester SNG Maribor

Dirigent Valentin Egel

Solistka Abigeila Voshtina, violina

Vladimir Lovec: *Dramatična uvertura*

Max Bruch: *Koncert za violino in orkester št. 1 v g-molu*, op. 26

Robert Schumann: *Simfonija št. 2 v C-duru, op. 61*

DARILO ABONENTOM SIMFONIČNEGA CIKLA

**Koncert Simfoničnega orkestra SNG Maribor s solisti Akademije za glasbo Univerze v Ljubljani**

**20. junij 2024, Dvorana Ondine Otta Klasinc**

Koncertni cikel komorne glasbe **CARPE ARTEM**

**Neposredno in osebno**

Cikel komorne glasbe Carpe artem, ki nastaja v produkciji Društva za komorno glasbo Amadeus in v sodelovanju s SNG Maribor, ponuja šest skrbno oblikovanih koncertov, na katerih se bodo predstavili glasbeni umetniki, ki delujejo v Sloveniji, ob njih pa bodo kot gostje nastopili slovenski in tuji glasbeniki, ki so se uveljavili na evropskih koncertnih odrih. V sezoni 2023/2024 bodo na povabilo programskega vodje Nikolaja Sajka program sooblikovali gostujoči glasbeniki: Valerij Sokolov, ukrajinski violinist mlajše generacije, ki kot solist nastopa z vodilnimi orkestri, pianist Markus Schirmer, profesor na graški Univerzi za glasbo in uprizoritveno umetnost, pianistka Minka Popović Ganev, ki deluje v Salzburgu, klarinetist Lászlo Kúti, solist orkestra Münchenskih filharmonikov, baročni violinist Connor Gricmanis, namestnik vodje Londonskega baročnega orkestra, čembalistka Eva Dolinšek, oboist Sorin Crudu, solist orkestra Slovenske filharmonije, in Marko Zupan, profesor flavte na Akademiji za glasbo v Splitu. V ciklu boste lahko prisluhnili zanimivemu in bogatemu koncertnemu programu, ki enakovredno vključuje skladbe velikih mojstrov in tudi po krivem zapostavljena dela manj znanih skladateljev od baroka pa vse do sodobnih glasbenih tokov. Še posebej pa se veselimo izvedbe cikla pesmi na besedilo Cirila Zlobca, ki jih po naročilu društva Amadeus komponira Dušan Bavdek in jih bo izvedla sopranistka Nika Gorič s komorno skupino.

**1. koncert: Dinamični dvojici**

28. september/5. oktober 2023, Kazinska dvorana

Minka Popović Ganev, klavir, Sorin Crudu, oboa, Dorotea Senica, flavta, in drugi

Wolfgang Amadeus Mozart: *Kvintet za klavir in pihala v Es-duru*, K. 452

Henryk Mikołaj Górecki: *Burleska za flavto, oboo, klarinet, rog, fagot in klavir*

Uroš Krek: *Episodi concertanti za flavto, oboo, klarinet, rog in fagot*

Ludwig van Beethoven: *Kvintet za klavir in pihala v Es-duru*, op. 16

**2. koncert: Rojstvo brezmejnega**

15. november 2023, Kazinska dvorana

Nika Gorič, sopran, Marko Zupan, flavta, Lara Hrastnik, harfa, in drugi

Dušan Bavdek: novo delo za sopran, flavto, harfo, violino, violo in violončelo po naročilu Društva za komorno glasbo Amadeus

André Jolivet: *Chant de Linos za flavto, harfo, violino, violo in violončelo*

Jean Cras: *Kvintet za flavto, harfo, violino, violo in violončelo*

Heitor Villa-Lobos: *Kvintet za flavto, harfo, violino, violo in violončelo*, W. 53

**3. koncert: Odmevi elegance**

6. december 2023, Kazinska dvorana

Valerij Sokolov, violina, Damjan Saramandić, violončelo, in drugi

Erwin Schulhoff: *Sekstet za dve violini, dve violi in dva violončela*

Johannes Brahms: *Godalni sekstet št. 1 v B-duru*, op. 18

**4. koncert: Viharji preteklega**

22. februar 2024, Kazinska dvorana

Laszlo Kuti, klarinet, in drugi

Wolfgang Amadeus Mozart: *Kvintet za klarinet in godala v A-duru*, K. 581

Alojz Ajdič: *Ko sem osamljen*

Carl Maria von Weber: *Kvintet za klarinet in godala v B-duru*, op. 34

**5. koncert: Izobilje okrasja**

20. marec 2024, Kazinska dvorana

Connor Gricmanis, violina, Eva Dolinšek, čembalo, in drugi

Carlo Farina: Capriccio stravagante

Antonio Vivaldi: *La stravaganza, Koncert za violino v e-molu*, op. 4 št. 2, RV 279

Antonio Vivaldi: *In furore justissimæ iræ za sopran in godalni orkester*, RV 626

Wilhelmine von Bayreuth: *Koncert za čembalo solo v g-molu*, Allegro

Arcangelo Corelli: *Concerto grosso v F-duru*, op. 6 št. 2

**6. koncert: Nasprotovanja**

22. maj 2024, Kazinska dvorana

Markus Schirmer, klavir, in drugi

Johann Cilenšek: *Scene za godalni kvartet*

Ernö Dohnanyi: *Klavirski kvintet št. 2 v es-molu*, op. 26

www.carpeartem.eu

**DODATNI KONCERTI**

**1. simfonični koncert za mlade**

20. januar 2024, Kazinska dvorana

Dirigentka Mojca Lavrenčič

Solista Sara Akif in Jože Rošer, rogova

Wolfgang Amadeus Mozart: *Divertimento v F-duru*, K. 138

Joseph Haydn: *Koncert za dva rogova in orkester v Es-duru*, Hob. VIId: 5

Wolfgang Amadeus Mozart: *Simfonija št. 14 v A-duru*, K. 114

**2. simfonični koncert za mlade**

11. maj 2024, Kazinska dvorana

Dirigent Iztok Kocen

Solistka Melanija Pintar, flavta

Wolfgang Amadeus Mozart: *Uvertura k operi La clemenza di Tito*, K. 621

Wolfgang Amadeus Mozart: *Koncert za flavto in orkester št. 2 v D-duru*, K. 314

Antonín Dvořák: *Serenada za godala v E-duru*, op. 22

**Božični koncert zbora Opere SNG Maribor**

**19. in 20. december 2023, Kazinska dvorana**

Zbor Opere SNG Maribor

Zborovodkinja Zsuzsa Budavari Novak

**Božično-novoletni koncert**

**22. december 2023, Velika dvorana**

Simfonični orkester SNG Maribor

Solisti in zbor Opere SNG Maribor

Dirigent Simon Krečič

Glasba, še posebej če je podkrepljena s petjem vrhunskih opernih solistov, se kot nalašč prilega prazničnemu razpoloženju veselega decembra, ki se mu bomo prepustili tudi letos. Z združenimi umetniškimi silami mariborskih solistov pripravljamo pravcati spektakel z zanimivim in slogovno raznolikim glasbenim programom, s katerim bomo proslavili praznični čas, in z optimizmom v očeh zakorakali novemu letu naproti.

**Operna noč**

**31. maj 2024, Promenada Mestnega parka Maribor**

Simfonični orkester SNG Maribor

Solisti in zbor Opere SNG Maribor

Dirigent Simon Krečič

Na tradicionalnem koncertu *Operna noč* pod taktirko dirigenta Simona Krečiča predstavljamo pester in slogovno raznolik glasbeni program, ki ga sestavljajo odlomki iz največjih opernih uspešnic aktualne sezone ter iz preteklih let. S koncertnim dogodkom, ki je brezplačen, prosto dostopen in praviloma množično obiskan tako v samem mestu Maribor kakor tudi drugih slovenskih mestih promoviramo slovensko operno poustvarjalnost ter skrbimo za popularizacijo opernega žarna in sorodnih glasbenih zvrsti.

**BALET**

**V vrtincu kalejdoskopskih plesnih podob, kot jih ustvarja življenje**

V luči izpostavljenih problematik, ki prevevajo našo realnost in se kažejo v različnih kontekstih »novih kriz« človeštva, se s prvo baletno uprizoritvijo *Faust* – Clugovo mojstrsko plesno upodobitvijo po motivih Goethejeve istoimenske filozofske drame – že na začetku nove baletne sezone posvečamo raziskovanju temeljnih bivanjskih vprašanj modernega človeka. Od uprizoritve, ki kljubuje ukalupljenim predstavam o omejenih izraznih možnostih in refleksivni potenci baletne umetnosti, si lahko nedvomno obetamo enega izmed največjih spektaklov sezone, saj sega v samo srž (meta)fizičnega spoja življenja z gibanjem in glasbo.

Ob številnih baletnih uspešnicah iz preteklih let se na veliki mariborski oder v popolnoma novi preobleki spomladi 2024 vrača priljubljeni balet *Grk Zorba* Mikisa Theodorakisa. Z osveženo koreografsko postavitvijo Lorce Massina si tako obetamo predvsem pomembno repertoarno pridobitev za baletne plesalce novih generacij, ki vas bodo prav gotovo navdušili s svežim elanom plesne virtuoznosti in ekspresivnosti.

Ob omenjenih dveh premiernih produkcijah se bodo na mariborskem velikem odru zvrstile tudi številne uspešnice iz prejšnjih let, ki bodo nedvomno popestrile umetniško in družbeno dogajanje, saj odpirajo številna pomembna vprašanja, obenem pa s svojo edinstveno plesno energijo privabljajo nasmeške veselja in občudovanja.

Vabim vas, da se nam tudi v novi sezoni pridružite pri odkrivanju novih korakov!

Edward Clug

umetniški direktor Baleta SNG Maribor

PREMIERE V SEZONI 2023/2024

**FAUST**

Koreograf **Edward Clug**

Skladatelj **Milko Lazar**

Premiera 10. novembra 2023, Dvorana Ondine Otta Klasinc

Kot se je večkrat pokazalo v bogatem toku zgodovine gledališča, so se adaptacije literarnih klasikov izkazale za različno uspešne – od popolnih fiaskov, zvestih reinterpretacij pa vse do brezhibnih spektaklov, ki popolnoma samozadostno učinkujejo v okviru lastnega medija. Podobno velja za Goethejevo filozofsko dramo oziroma tragedijo *Faust*, ki pa je kljub velikemu številu glasbenih inscenacij še vedno ostaja velik izziv v domeni plesne umetnosti. Svojevrstno interpretacijo in edinstveno vizijo tega dela prinaša Edward Clug v svoji plesni manifestaciji, ki ne spaja le glasbeni misticizem Milka Lazarja z nenavadno atletsko energijo in lastno poetiko giba, ampak s kombinacijo vseh treh elementov zgradi spektakel, ki zna tudi z ironijo in s parodijo razkriti preštevilne disonance in kontradikcije človeškega bivanja.

**GRK ZORBA**

Koreograf **Lorca Massine**

Skladatelj **Mikis Theodorakis**

Premiera aprila 2024, Dvorana Ondine Otta Klasinc

Balet, ki se vsebinsko opira na roman *Življenje in nravi Aleksisa Zorbe* Nikosa Kazantzakisa in se navezuje na zvrst klasičnega pripovednega baleta, je še danes nadvse priljubljen tudi zaradi zanimivega in poživljajočega grškega glasbenega kolorita, ki ga spletajo ritmi in melodije izpod skladateljskega peresa Mikisa Theodorakisa, ki je v veliki meri zaslužen za globalno popularizacijo plesa sirtaki. Po dvajsetih letih od prve postavitve tega baleta v Mariboru se baletna zgodba z edinstvenimi lekcijami o življenju in ljubezni s kretskih brežin ponovno vrača na mariborske plesne deske, a tokrat s povsem novim plesnim elanom in v prenovljeni koreografiji legendarnega Lorce Massina.

**PONOVITVE IZ PREJŠNJIH SEZON**

* Carl Orff, Edward Clug **CARMINA BURANA**, premiera 16. maja 2021, Velika dvorana
* Adolphe Adam, Rafael Avnikjan **GISELLE**, premiera 5. novembra 2010, Velika dvorana
* Edvard Grieg, Edward Clug **PEER GYNT**, premiera 6. novembra 2015, Velika dvorana
* Sergej Prokofjev, Valentina Turcu **ROMEO IN JULIJA**, premiera 9. novembra 2012, Velika dvorana
* Igor Stravinski, Edward Clug **POSVETITEV POMLADI**, premiera 13. aprila 2012, Velika dvorana
* Peter Iljič Čajkovski, David Nixon **HRESTAČ**, premiera 7. novembra 2008, Velika dvorana
* Edward Clug, Radiohead **RADIO AND JULIET**, premiera 23. aprila 2005, Velika dvorana
* Edward Clug **TANGO**, premiera 25. aprila 1998, Velika dvorana